CELEX: 32020R2102
Language: el
Date: 2020-12-15 00:00:00
Title: Εκτελεστικός κανονισμός (ΕΕ) 2020/2102 της Επιτροπής της 15ης Δεκεμβρίου 2020 για την έγκριση των ελέγχων συμμόρφωσης με τις προδιαγραφές εμπορίας για τα οπωροκηπευτικά που έχουν διενεργηθεί από το Ηνωμένο Βασίλειο και για την τροποποίηση του εκτελεστικού κανονισμού (ΕΕ) αριθ. 543/2011 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών

16.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 425/84
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2102 ΤΗΣ ΕΠΙΤΡΟΠΗΣ
         της 15ης Δεκεμβρίου 2020
         για την έγκριση των ελέγχων συμμόρφωσης με τις προδιαγραφές εμπορίας για τα οπωροκηπευτικά που έχουν διενεργηθεί από το Ηνωμένο Βασίλειο και για την τροποποίηση του εκτελεστικού κανονισμού (ΕΕ) αριθ. 543/2011 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 91 στοιχείο στ),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 15 παράγραφος 1 του εκτελεστικού κανονισμού (ΕΕ) αριθ. 543/2011 (2), η Επιτροπή μπορεί, μετά από αίτηση τρίτης χώρας, να εγκρίνει τους διενεργούμενους από την εν λόγω τρίτη χώρα ελέγχους συμμόρφωσης με τις προδιαγραφές εμπορίας πριν από την εισαγωγή στην Ένωση.
                  
               
                     (2)
                  
                  
                     Μετά την αποχώρηση του Ηνωμένου Βασιλείου από την Ένωση την 1η Φεβρουαρίου 2020 και ενόψει της λήξης της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (συμφωνία αποχώρησης) στις 31 Δεκεμβρίου 2020, το Ηνωμένο Βασίλειο υπέβαλε στην Επιτροπή αίτημα έγκρισης των ελέγχων συμμόρφωσης με τις ειδικές προδιαγραφές εμπορίας που διενεργήθηκαν από το Ηνωμένο Βασίλειο πριν από την εισαγωγή στην Ένωση. Ειδικότερα, το Ηνωμένο Βασίλειο έχει αναλάβει τη δέσμευση να συμμορφωθεί με τις απαιτήσεις που ορίζονται για την εμπορία οπωροκηπευτικών μετά τη λήξη της μεταβατικής περιόδου και έχει υποδείξει την επίσημη αρχή και τους οργανισμούς ελέγχου που αναφέρονται στο άρθρο 15 παράγραφος 2 δεύτερο εδάφιο του εκτελεστικού κανονισμού (ΕΕ) αριθ. 543/2011.
                  
               
                     (3)
                  
                  
                     Η Επιτροπή θεωρεί ότι μπορεί να χορηγήσει αυτή την έγκριση, επειδή η σχετική νομοθεσία του Ηνωμένου Βασιλείου που θα ισχύει από την 1η Ιανουαρίου 2021 για τα οπωροκηπευτικά θα διατηρήσει προδιαγραφές εμπορίας ισοδύναμες με εκείνες που ισχύουν στην Ένωση.
                  
               
                     (4)
                  
                  
                     Συνεπώς, θα πρέπει να εγκριθούν οι έλεγχοι συμμόρφωσης με τις προδιαγραφές εμπορίας για τα οπωροκηπευτικά, που διενεργούνται από το Ηνωμένο Βασίλειο. Σύμφωνα με το άρθρο 15 παράγραφος 2 δεύτερο εδάφιο του εκτελεστικού κανονισμού (ΕΕ) αριθ. 543/2011, ο παρών κανονισμός θα πρέπει να ορίζει την επίσημη αρχή στην τρίτη χώρα υπ’ ευθύνη της οποίας πραγματοποιούνται οι έλεγχοι, καθώς και τους οργανισμούς ελέγχου που είναι επιφορτισμένοι με τη διεξαγωγή των εν λόγω ελέγχων. Ως αποτέλεσμα αυτής της έγκρισης, το Ηνωμένο Βασίλειο θα πρέπει να περιληφθεί στον κατάλογο του παραρτήματος IV του εκτελεστικού κανονισμού (ΕΕ) αριθ. 543/2011, με την επιφύλαξη της εφαρμογής του δικαίου της Ένωσης ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία, σύμφωνα με το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου.
                  
               
                     (5)
                  
                  
                     Δεδομένου ότι ο εκτελεστικός κανονισμός (ΕΕ) αριθ. 543/2011 εφαρμόζεται για το Ηνωμένο Βασίλειο και εντός αυτού όσον αφορά τη Βόρεια Ιρλανδία, οι έλεγχοι συμμόρφωσης με τις προδιαγραφές εμπορίας που διενεργούνται από το Ηνωμένο Βασίλειο πρέπει να θεωρείται ότι αφορούν μόνο τη Μεγάλη Βρετανία.
                  
               
                     (6)
                  
                  
                     Συνεπώς, ο εκτελεστικός κανονισμός (ΕΕ) αριθ. 543/2011 θα πρέπει να τροποποιηθεί αναλόγως.
                  
               
                     (7)
                  
                  
                     Για λόγους ασφάλειας δικαίου, και για να διασφαλιστεί η ομαλή μετάβαση των εμπορικών ροών στους συγκεκριμένους τομείς, ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και να εφαρμοστεί από την 1η Ιανουαρίου 2021.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Έγκριση των ελέγχων συμμόρφωσης
            Οι έλεγχοι συμμόρφωσης με τις προδιαγραφές εμπορίας για τα οπωροκηπευτικά που έχουν διενεργηθεί από το Ηνωμένο Βασίλειο πριν από την εισαγωγή στην Ένωση, εγκρίνονται.
         
         
            Άρθρο 2
            Επίσημη αρχή και οργανισμοί ελέγχου
            
               1.   Ο Υπουργός Περιβάλλοντος, Τροφίμων και Αγροτικών Υποθέσεων είναι η επίσημη αρχή του Ηνωμένου Βασιλείου που αναφέρεται στο άρθρο 15 παράγραφος 2 δεύτερο εδάφιο του εκτελεστικού κανονισμού (ΕΕ) αριθ. 543/2011, υπ’ ευθύνη της οποίας πραγματοποιούνται οι έλεγχοι που αναφέρονται στο άρθρο 1 του παρόντος κανονισμού.
            
            
               2.   Ο φορέας Horticulture Marketing Inspectorate (HMI) από πλευράς Αγγλίας και Ουαλίας και η Horticulture and Marketing Unit (HMU) που υπάγεται στην κυβέρνηση της Σκωτίας, από πλευράς Σκωτίας είναι οι οργανισμοί ελέγχου του Ηνωμένου Βασιλείου που είναι επιφορτισμένοι με τη διεξαγωγή των εν λόγω ελέγχων κατά την έννοια του άρθρου 15 παράγραφος 2 δεύτερο εδάφιο.
            
         
         
            Άρθρο 3
            Τροποποίηση του εκτελεστικού κανονισμού (ΕΕ) αριθ. 543/2011
            Το παράρτημα IV του εκτελεστικού κανονισμού (ΕΕ) αριθ. 543/2011 αντικαθίσταται από το κείμενο που περιλαμβάνεται στο παράρτημα του παρόντος κανονισμού.
         
         
            Άρθρο 4
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ IV
                     Τρίτες χώρες στις οποίες εγκρίθηκαν οι έλεγχοι συμμόρφωσης βάσει του άρθρου 15 και σχετικά προϊόντα
                     
                                 Χώρα
                              
                              
                                 Προϊόντα
                              
                           
                                 Ελβετία
                              
                              
                                 Νωπά οπωροκηπευτικά
                              
                           
                                 Μαρόκο
                              
                              
                                 Νωπά οπωροκηπευτικά
                              
                           
                                 Νότια Αφρική
                              
                              
                                 Νωπά οπωροκηπευτικά
                              
                           
                                 Ισραήλ  (1)
                                 
                              
                              
                                 Νωπά οπωροκηπευτικά
                              
                           
                                 Ινδία
                              
                              
                                 Νωπά οπωροκηπευτικά
                              
                           
                                 Νέα Ζηλανδία
                              
                              
                                 Μήλα, αχλάδια και ακτινίδια
                              
                           
                                 Σενεγάλη
                              
                              
                                 Νωπά οπωροκηπευτικά
                              
                           
                                 Κένυα
                              
                              
                                 Νωπά οπωροκηπευτικά
                              
                           
                                 Τουρκία
                              
                              
                                 Νωπά οπωροκηπευτικά
                              
                           
                                 Ηνωμένο Βασίλειο  (2)
                                 
                              
                              
                                 Νωπά οπωροκηπευτικά
                              
                           
               »
            
               (1)  Η έγκριση της Επιτροπής βάσει του άρθρου 15 παρέχεται σε οπωροκηπευτικά προερχόμενα από το κράτος του Ισραήλ, εκτός των εδαφών που βρίσκονται υπό ισραηλινή διοίκηση από τον Ιούνιο 1967, ήτοι τα Υψίπεδα του Γκολάν, η Λωρίδα της Γάζας, η Ανατολική Ιερουσαλήμ και η υπόλοιπη Δυτική Όχθη.
            
               (2)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.